נדב לוי

נדב לוי (נולד ב-24 במרץ 1979) הוא ספורטאי פאראלימפי ישראלי בענף הבוצ'יה, אשר מתגורר בכפר סבא. השתתף במשלחת הישראלית למשחקים הפראלימפיים לטוקיו ונשא את דגל ישראל בטקס הפתיחה (יחד עם מורן סמואל), אלוף אירופה, הולנד (2023).

ביוגרפיה
עקב חוסר חמצן בזמן הלידה, נדב נולד עם שיתוק מוחין (CP). נדב גדל והתחנך בקיבוץ מעגן שעל שפת הכנרת במסגרות החינוכיות הרגילות, וסיים את לימודיו האקדמאיים במכללת עמק הירדן ואוניברסיטת בר-אילן. החל משנת 2009 נדב עובד בחברת "הראל", כמנתח מערכות ומנהל פרויקטים ועוסק בספורט הישגי כספורטאי במועדון איל"ן ברמת גן עם המאמן ברוך חגאי במקביל לעבודתו.

קריירה בספורט פראלימפי 
בשנת 2009 נדב החל לעסוק בספורט הבוצ'יה והיה ממייסדי הענף בישראל, ענף פראלימפי ותיק אשר לא היה בישראל לפני כן. הבוצ'יה הוא ענף ספורט המיועד לאנשים בכיסא גלגלים בעלי מוגבלות קשה. חוקי המשחק דומים בחלקם לחוקי הפטנק. המשחק משוחק ביחידים, זוגות וקבוצתי, כשהמטרה היא לקרב כמה שיותר כדורים אל כדור המטרה הלבן, אותו ממקם השחקן על פי קשות. הענף אינו דורש מאמץ פיזי או כוח, כך שהמדד המרכזי בהצלחת האתלט הוא ריכוז, דיוק ומיומנות.

כספורטאי ומאמן בענף, נדב לקח חלק בעשרות תחרויות רשמיות בחו"ל ביניהן אליפויות אירופה, אליפויות עולם ובמשחקים הפאראלימפיים ריו דה ז'ניירו (2016).

באוגוסט 2017, נדב היה מדורג עשירי בעולם, וזכה במדליית כסף במשחקים העולמיים הפתוחים אשר נערכו בסביליה בספרד. נדב היה הנציג הראשון של ישראל במשחקים הפאראלימפיים בענף הבוצ'יה.

ברמה הארצית, נדב היה אלוף ישראל ב-2010 ושמר על התואר כ-6 שנים ברציפות עד 2016, וב-2018 הצליח שוב לזכות בתואר.

הניקוד שצבר לוי בדרוג העולמי לאחר אליפות העולם הפתוחה שהסתיימה ב־31 באוקטובר 2016 בפורטוגל, הבטיח את הכרטיס שלו לטוקיו. עבור נדב, יהיו אלה המשחקים הפאראלימפיים השניים, לאחר שכבר השתתף בריו 2016, שם הגיע למקום ה-9.

נדב הגיע לרבע הגמר באליפות העולם ב-2018 ו-2019, ולמקום הרביעי באליפות אירופה בשנים 2017 ו-2019.

ב-2023, זכה באליפות אירופה שהתקיימה בהולנד, כשניצח 4:5 את רוברט מז'יק מסלובקיה (11 בעולם).

קישורים חיצוניים 
 פירוט השתתפותו בתחרויות המשחקים הפאראלימפיים באתר הרשמי של IPC 
 נדב לוי, באתר הוועד הפראלימפי הישראלי
 נדב לוי, בערוץ היוטיוב של כאן | דיגיטל - מתוך סדרת הדיגיטל: #בדרך_לטוקיו

הערות שוליים

ספורטאים פאראלימפיים ישראלים
ספורטאים ישראלים במשחקים הפאראלימפיים ריו דה ז'ניירו (2016)
ספורטאים ישראלים במשחקים הפאראלימפיים טוקיו (2020)
ספורטאים ישראלים הסובלים משיתוק מוחין
מעגן (קיבוץ): אישים
ספורטאי איל"ן
בוגרי אוניברסיטת בר-אילן
ישראלים שנולדו ב-1979